Pꞌa jawasa quelel léquetsja niswá,
judiopan ꞌa si mulú ntꞌa,
la veles Dios lal.
Tjeleque na,
tsjücjüim jus tjinyucucj.
Esclavo waytsja jupj.
Lapanen pǘꞌütsja tsjücjüim jos moꞌó,
mpes ꞌücj véletsja tsjan ca mpalas pꞌa jawasa la pꞌa jilal.
Mpes la pꞌa wa jaylacj la tjajay ca jupj mveles yupj mpes.
Tsjücjüim patrón witjacj tꞌemel pülücj natj yupj.
Tsjücjüim niná Pablo cjüil tjacꞌ lovin,
cupj qjuis qjuil tjacꞌ wa.
Lovin yümücj tjevele:
—Dios más püné pjü jilal.
Niyom nenem Dios jomozopan.
Javelepj nun jilal ꞌoyn nyuca ꞌücj ca mpatjaqué Dios lal —nin tjevele.
Nin la tjiji tsꞌacꞌ nepenowá jyawca mpes.
Pablo pajal jólatsja tsjücjüim mpes,
ma jostsja nin líjitsja jupj.
Mpes tyantaná,
la tjijyuꞌya,
tjinyuca,
tjevele lapanen lal:
—Jesucristo más püné pjü jilal.
Mpes ꞌi jütütj Jesucristo mpes,
jutja tsjücjüim jos mpe.
Mpes len̈ way lapanen tjemey jupj jos mpe.
Tsjücjüim patrón witjacj jus nlaytsja lapanen tjemey jupj mpe,
mpes quina jupj ma polel véletsja tsjan ca mpalas la pꞌa jilal.
Mpes quina la pꞌa ma ca tꞌemel maꞌayacj jupj líjitsja mpes.
Tsꞌa tjiꞌin,
ne jis ntjiꞌlin̈ Pablo,
Silas ꞌotsꞌipj,
la tjolocjocj yupj jepapan jatja ntꞌa.
Neꞌaj patja jis wa pülücj culupwen ntꞌa tjatja yupj.
Tjowelepj jepapan jilal:
—Niyom nenem judiopan.
Malala lajay quiꞌá;
pjü way pꞌa casá yola jis tepyala yupj lajay mpes.
Jisas nin lijicj yupj jajütütj jinwá.
Malala nin.
Cupj ne romanopan,
mpes malala lijicj yupj jajütütj jin —nin tjowelepj.
Mpes pjü neꞌaj ꞌa jis tjimyula witjacj pajal tsꞌa tjiꞌin Pablo lal,
Silas lal wa.
Yupj jis jepapan jis tjüjütütj sin la ꞌipj,
jis la süp,
ne nin la tjajay yupj.
La pülücj yümücj jis süp.
Tꞌücꞌ moꞌo süp na,
cawilta moꞌo jis tjoꞌonsopj.
Jepapan tjüjütütj cawilta jyama lal,
ꞌüsüs way jis majamas yupj.
Mpes cawilta jyama jis tjeꞌyonsa yupj campa way ꞌin jun vilicj mpe.
Yo casá tüpüntüpj,
tsjom la tsupapj.
Püste culupwen ntꞌa,
Pablo,
Silas tjoweleptsja Dios lal.
Tjenejetsꞌen̈ Dios ꞌüsüs.
La pꞌa wa cawilta moꞌo pátjatsja,
pjü way pjyacan̈tsja yupj.
Len̈ way nosis jus tiquitsꞌe.
Cawilta pasal jus tiquitsꞌe wa.
Jun vilicj pjü way jun tjocjol tepyala.
Pjü way tsyuꞌpa játjatsja cadena mpes,
quina pjü way yupj jis cadena palá tinca.
Cawilta jyama tsyülümǘ.
Tjinyuca pjü jun tjocjol lejen̈ jun vilicj.
Jólatsja pjü tjil,
len̈tsja quinam.
Mpes polomay syultsꞌa,
quelel tsjyaca jupj pꞌiyá,
la mas.
Pablo ma jostsja nin la qjuijis jupj.
Yümücj tjevele:
—Po ma tjiꞌyüꞌna jipj sin,
quiꞌá jyatjaquecj custjay.
Cawilta jyama lámpara la tjemyona la nuc.
Len̈ way cawilta wama tjemey.
Pajal lecj jéyatsja nin tepyala mpes,
cyücüyütsja.
Tüicꞌ jin tjüjünsü Pablo,
Silas jis walapꞌaꞌá.
Cawilta pjeꞌá jis ticyuna yupj manas.
La tjiꞌyüya:
—¿ꞌOnin la cüjay mpüꞌüs Dios lal?
Wola tjowelepj:
—Tepyona qjuis Jepa Jesucristo poꞌó,
ne jipj mpüꞌüm ca Dios lal.
Wya ntꞌa patja,
pjü way,
mpatjam wa Dios lal —nin wola tjowelepj.
Tjowelepj jupj lal qjuis Jepa Jesucristo poꞌó,
jupj wo ntꞌa patja jilal tjowelepj ꞌotsꞌipj.
Pǘstetsja custjay,
newa püste cawilta jyama jis tjemyana jun jis la patsj tꞌyancanan̈ ntꞌa.
Tꞌücꞌ jun tapatsj na,
bautizar la tjajay jupj,
bautizar la tjajay wa jupj jatsꞌom,
jupj tsꞌuyupj ꞌotsꞌipj.
Cawilta jyama jis tjemyana Pablo,
Silas,
jupj wo ntꞌa,
jis tjeꞌyaya jis la las.
Po ꞌücj jos tepyala Dios lal tepyona mpes.
Jupj jatsꞌom,
jupj tsꞌuyupj ꞌotsꞌipj,
po ꞌücj jisas tepyala wa Dios lal topon mpes.
Yaya jepapan sin tjajam niyom nepenowá cawilta ntꞌa.
Pülücj patja ntꞌa jajamapj yupj.
Tjowelepj cawilta jyama lal,
ꞌücj Pablo,
Silas jil quinam.
Mpes cawilta jyama tjevele Pablo lal:
—Jepapan tjüjütütj ꞌücj lowú quinam.
Mpes pjeꞌá nculá quinam,
ꞌüsüs nlawú quinam.
Pablo ma quelel jámatsja custjay.
Jupj tjevele niyom nenem jilal:
—Cupj ne romanopan.
Yupj malala la tjajay cupj qjuilal.
Moꞌo qjuis süp,
neꞌaj lejen̈ pjü tjunuc.
Ma quelel jus nlaytsja ncu tꞌücꞌ way malala la tjijicj.
Yupj sin nin cawilta moꞌo tjoꞌonsopj cupj.
Quina jisas cupj pjeꞌá leque,
pjü ma januc na.
Malala nin.
Tjowelé ncul,
yupj pjeꞌá la ntsꞌiyacj cupj cawilta mpe —Pablo nin tjevele yupj jilal.
Mpes niyom nenem tjowelepj jepapan jilal Pablo tjevele mpes.
Lacj tjeyapj yupj.
Ma salejeptsja Pablo,
Silas romanopan yupj.
Tjil cawilta ntꞌa.
Tjowelepj:
“Malala nyuca la tjijicj nun jilal.
Po ma tsꞌi miꞌiná cupj qjuilal”,
nin tjowelepj.
Pjeꞌá tucuman,
la tjomon ca mal yupj patja mpe.
Mpes tjil Lidia wo ntꞌa.
Tjowelepj Dios tsꞌuyupj jilal neꞌaj.
ꞌÜcj jisas jis tepyala Dios tsꞌuyupj,
yupj tjowelepj mpes.
Tꞌücꞌ tjowelepj na,
tjil.